Idan undersøger >
National Sports Governance Observer (NSGO)
Idrætsledere og forskere vil skabe nationale standarder for god ledelse
Idrættens Analyseinstitut (Idan) og Play the Game er gået sammen med universiteter og idrætsorganisationer fra syv lande for at forbedre de nationale standarder for forvaltning og ledelse. Det skal ske ved hjælp af benchmarkingværktøjet ’Sports Governance Observer’.
Et år efter at Play the Game og Universitetet i Leuven lancerede rapporten ’Sports Governance Observer 2015’, der sætter fokus på forvaltning og ledelse (governance) i de internationale idrætsorganisationer, er en stor gruppe interessenter nu klar til at analysere og forbedre idrætsorganisationers forvaltning på nationalt niveau.
Takket være et tilskud på 383.000 euro fra EU’s Erasmus+-program vil Idan og Play the Game over de næste to år koordinere et hold af akademikere og idrætsledere fra Belgien, Cypern, Danmark, Tyskland, Holland, Norge, Polen og Rumænien.
“Vi er meget taknemmelige for EU-støtten og engagementet fra så mange partnere,” siger Jens Sejer Andersen, som er international direktør for Idan og Play the Game og koordinator på projektet.
“Sports governance ligger i toppen på den internationale dagsorden i disse år, og næsten hver dag kommer der nye overraskende beviser for, hvor dårligt idrætten er ledet,” siger han og tilføjer, at der er behov for engagement og solid evidens for at kunne gennemføre de nødvendige reformer:
“Sammen vil vi kunne styrke debatten om, hvordan idrætten er forvaltet i de respektive lande, og vi vil få mulighed for at sammenligne governance-standarderne på tværs af idrætsgrene og landegrænser samt på nationalt og internationalt niveau.”
Projektet har til formål at tilpasse Sports Governance Observer-værktøjet, så det er anvendeligt i de forskellige nationale kontekster, mens det stadig vil bevare et fælles grundlag, som muliggør sammenligninger.
Derudover vil projektet gøre idrætsledere og eksterne interessenter i stand til at måle, diskutere og ændre governance-standarderne i deres egen kontekst, ligesom projektet skal skabe bæredygtige netværk mellem akademikere, praktikere og andre nøglepersoner.
Embedsmænd vil få viden og redskaber, der kan gøre dem i stand til at indgå i dialog med idrætsbevægelsen for at skabe en solid ramme for idrættens brug af offentlige tilskud.
Projektet vil også stræbe efter at skabe en stor mængde data, som kan hjælpe til at inspirere og kvalificere debatten omkring forvaltning og ledelse i idrætten over hele verden.
Partnerne i projektet, som har titlen ‘National Sports Governance Observer: Benchmarking sports governance across national boundaries’ er:
Leuven Universitet (KU Leuven), Belgien
Det Flamske Idrætsforbund (Vlaamse Sportfederatie – VSF), Belgien
Cyperns Idrætsforbund (CSO), Cypern
Idrættens Analyseinstitut, Danmark
Dansk Boldspil-Union (DBU), Danmark
Enlarged Partial Agreement on Sport (EPAS), Europarådet
European Association for Sports Management (EASM)
Det Tyske Sportsuniversitet i Köln (Deutsche Sporthochschule), Tyskland
Utrecht Universitet (Universiteit Utrecht), Holland
Norges Fotballforbund (NFF), Norge
Høgskolen i Molde, Norge
Warszawa Universitet (Uniwersytet Warszawski), Polen
Polens Golf Union (Polski Związek Golfa – PGU), Polen
Bukarest Universitet (Universitatea din Bucureşti), Rumænien
Det Rumænske Fodboldforbund (Federația Română de Fotbal – FRF), Rumænien
Interessenter fra andre lande i og udenfor EU vil sandsynligvis blive tilknyttet projektet på et senere tidspunkt med andre typer af finansiel støtte.
Du kan læse mere om projektet i referatet (engelsk) eller på projektets hjemmeside
Den fulde projektbeskrivelse er tilgængelig på hjemmesiden Erasmus+ project result platform
Idrætten i Tårnby
Idrætten i Grønland
Idrættens økonomi i Grønland
Udsatte borgeres idrætsvaner
Events som motor for rekruttering
Fremtidens idrætsfaciliteter
Danskernes motions- og sportsvaner
STOKED - Aktive unge i det våde element
Danske eliteresultater
Idrætsfaciliteter i kommunen
Team Danmark tilfredshedsundersøgelse
Download rapporterne
Download rapporten 'National Sports Governance Observer. Final report'
Læs mere om rapportens resultater
Læs også notatet 'National Sports Governance Observer. Indicators and instructions for assessing good governance in national sports federations' som uddyber projektets indikatorer og hvordan man bruger dem.
Nye partnerlande søges
NSGO-projektet i sin oprindelige form blev afsluttet i 2018, men brugen af værktøjet fortsætter. Play the Game har åbnet op for, at interessenter fra andre lande kan blive partnere på projektet og bruge NSGO-redskabet til at undersøge governance-strukturen i deres nationale idrætsforbund.
Læs mere på projektets hjemmeside
Læs udgivelserne fra projektet 'Action for Good Governance in International Sport Organisations' (AGGIS), der er forløberen for 'Sports Governance Observer'
AGGIS - rapport
AGGIS - opsamlingshæfte